Zloženie Parlamentu
Predseda
Ernst Strasser predložil svoje odstúpenie z postu poslanca Európskeho parlamentu s účinnosťou od 24. marca 2011. V súlade s článkom 4 ods. 1 a 3 rokovacieho poriadku vzal Parlament jeho odstúpenie na vedomie a od uvedeného dátumu zaznamenal uvoľnenie jeho miesta. Hella Rannerová predložila svoje odstúpenie z postu poslankyne Európskeho parlamentu s účinnosťou od 1. apríla 2011. V súlade s článkom 4 ods. 1 a 3 rokovacieho poriadku vzal Parlament jej odstúpenie na vedomie a od uvedeného dátumu zaznamenal uvoľnenie jej miesta. Príslušné rakúske orgány ma informovali, že Ernsta Strassera nahradí s účinnosťou od 31. marca 2011 Hubert Pirker. Rád by som privítal nášho nového kolegu a pripomenul poslancom, že v súlade s článkom 3 ods. 2 rokovacieho poriadku zaujme Hubert Pirker svoje miesto v Parlamente a v jeho orgánoch a bude požívať všetky práva s tým spojené za predpokladu, že predtým podpísal písomné vyhlásenie, že nevykonáva žiadnu funkciu nezlučiteľnú s funkciou poslanca Európskeho parlamentu, a to až dovtedy, kým nebudú preskúmané jeho osvedčenia o zvolení za poslanca, alebo kým nebude vydané rozhodnutie v akomkoľvek spore.
Barry Madlener
(NL) Rád by som vzniesol procedurálnu námietku v súvislosti s pánom Strasserom a s ďalšou poslankyňou, ktorí opustili Parlament pre korupčné správanie: chcem sa opýtať, pán predseda, či overíte možnosť zastaviť im výplatu zníženej mzdy, pretože by bolo poburujúce, ak by niekto, kto tu bol zaplatený do korupcie, odišiel čo i len so zníženou mzdou. Mohli by ste to, prosím, preskúmať?
Predseda
Túto otázku zodpovieme neskôr, pretože na ňu nie som pripravený.
Antonio Masip Hidalgo
(ES) Vážený pán predseda, k procedurálnej námietke: spomínali ste žiadosť v mene celého Parlamentu, aby štát Spojených štátov v prípade jednej osoby uprednostnil doživotné väzenie pred trestom smrti.
Hoci skutočne žiadame o zmiernenie trestu, chcel by som požiadať, aby sme vzhľadom na to, čo v Spojených štátoch znamená doživotné väzenie, neuvádzali zmiernenie "na trest doživotného väzenia". Myslím si, že by sme mali požiadavku formulovať ako zmiernenie trestu smrti "na iný primeraný trest".
Predseda
Ďakujem. Určite si to vyžaduje samostatnú a rozsiahlu diskusiu. Vyriešiť tento problém rozhodne nie je jednoduché.
Ďalej chcem oznámiť, že ma príslušné rakúske orgány informovali, že Hellu Rannerovú nahradí s účinnosťou od 1. apríla 2011 Heinz Becker. Rád by som privítal nášho nového kolegu a pripomenul poslancom, že v súlade s článkom 3 ods. 2 rokovacieho poriadku zaujme Heinz Becker svoje miesto v Parlamente a v jeho orgánoch a bude požívať všetky práva s tým spojené za predpokladu, že predtým podpísal písomné vyhlásenie, že nevykonáva žiadnu funkciu nezlučiteľnú s funkciou poslanca Európskeho parlamentu, a to až dovtedy, kým nebudú preskúmané jeho osvedčenia o zvolení za poslanca, alebo kým nebude vydané rozhodnutie v akomkoľvek spore.
